text: [{"text_idx": "#000004", "text": "Madrame a Butangi bwa Bible"}, {"text_idx": "#000007", "text": "Solo wa\u0304di mwine Loma mubutwilwe mu kibundi kya Tasusa. Wa\u0304di Mufadiseo umo uyukile senene Bijila bya Bayuda, kadi wa\u0304di ushikilwe bene Kidishitu. Wa\u0304di ubulula bene Kidishitu bana-balume ne bana-bakaji mu mobo abo, ne kukebeleja mu kifungo. Kadi kibumbo kimo kikalabale pokya\u0304ipaile mwana\u0304 bwanga umo na kumwasa mabwe, Solo wa\u0304di wimene ponka utala."}, {"text_idx": "#000008", "text": "Inoko, Solo ka\u0304kadikilepo\u2019tu\u2019nka pa kukuta bene Kidishitu ba mu Yelusalema kete. Wa\u0304lombele kitobo mukatampe amupe lupusa lwa kwenda ku kibundi kya Damakasa mwanda wa akakwate\u2019ko bene Kidishitu. Solo pa kufika kubwipi na kibundi kya Damakasa, mu kitulumukila, kike\u0301 kya mudilo kya\u0304mumunika aye yense, wa\u0304pona panshi. Wa\u0304ivwana diwi dimunena\u2019mba: \u2018Solo, mwanda waka umpangapanga?\u2019 Solo wa\u0304ipangula\u2019mba: \u2018Le wi ani?\u2019 Ba\u0304mulondolola\u2019mba: \u2018I ami Yesu. Enda ku Damakasa, usa kuyuka bya abe kulonga.\u2019 Ponka na ponka, Solo wa\u0304ikala mpofu, kadi pa kusaka\u2019mba akafike mu kibundi, bya\u0304di kebilombe\u2019nka kumukwata ku kuboko."}, {"text_idx": "#000009", "text": "Mu Damakasa, mwa\u0304di mwine Kidishitu umo wa kiko\u0304keji witwa bu Ananaisa. Yesu wa\u0304musapwidile mu kimonwa\u2019mba: \u2018Enda ukakimbe Solo ku njibo ya Yudasa, mu kipito kitwa bu Kyoloke.\u2019 Ananaisa wa\u0304nena\u2019mba: \u2018A Mfumwami, ndyukile myanda yonso ya yao muntu! Welanga bobe bana ba bwanga mu buloko!\u2019 Ino Yesu wa\u0304munena\u2019mba: \u2018Enda\u2019ko. Natonge Solo, mwanda wa asapule myanda miyampe ku mizo mivule.\u2019"}, {"text_idx": "#000010", "text": "Ebiya Ananaisa wa\u0304tana Solo, wa\u0304munena\u2019mba: \u2018Solo mwanetu, Yesu wauntume mwanda wa nkupu\u0304tule meso.\u2019 Ponka na ponka, Solo wa\u0304anza kumona monka. Wa\u0304funda myanda ya Yesu, kadi wa\u0304ikala mulondi wandi. Solo pa kupwa kubatyijibwa, wa\u0304anza kusapula mu mashinankonka pamo na banababo bene Kidishitu. Langa\u2019po bidi mobya\u0304sanshile Bayuda pa kumona Solo ufundija myanda ya Yesu! Ba\u0304nenene amba: \u2018Mwene uno muntu\u2019u ye enka yewa wadi ususula bana ba bwanga ba Yesu?\u2019"}, {"text_idx": "#000011", "text": "Solo wa\u0304sapwidile bantu mu Damakasa mu bula bwa myaka isatu. Bayuda ba\u0304di bashikilwe Solo, ba\u0304kwata mulangwe wa kumwipaya. Inoko banababo pa kuyuka uno mwanda, ba\u0304mukwasha na kumunyemeja. Ba\u0304mwikija mu kisaku, ba\u0304mutu\u0304kijija pa kipunzu kya lubumbu lwa kibundi."}, {"text_idx": "#000012", "text": "Solo pawa\u0304endele ku Yelusalema, wa\u0304sakile kukemona na banababo ba\u0304di mu Yelusalema. Inoko ba\u0304di bamutyina. Kupwa, mwana\u0304 bwanga umo wa mutyima muyampe witwa bu Banabasa, wa\u0304kafikija Solo kudi batumibwa ne kwibevwanija\u2019mba, na bubine uno Solo ke mushinte shinte\u0304. Solo wa\u0304shilwile kusapula myanda miyampe na bupyasakane pamo na kipwilo kya mu Yelusalema. Uno Solo, ye wa\u0304yukene mwenda mafuku bu Polo."}, {"text_idx": "#000013", "text": "\u201cKidishitu Yesu waile mu ino ntanda kupandija babipya-mambo. Mu bano\u2019ba, ami ne mutabuke bonso.\u201d\u200b\u20141 Temote 1:15"}, {"text_idx": "#000015", "text": "Kidishitu Udi ku Lundyo lwa Leza"}, {"text_idx": "#000016", "text": "I bika byalonga Yesu pailaija kitatyi kya kulwa na balwana nandi?"}, {"text_idx": "#000021", "text": "Ba Adama ne Eva Keba\u0304ko\u0304kelepo Leza"}, {"text_idx": "#000029", "text": "Bamwikeulu Abasapula Kubutulwa kwa Yesu"}]